Jõulumõistatuse vastused – Propastop
28.12.2020
Suur tänu kõigile, kes viitsisid ülesannet lahendada ja oma avalikel allikatel põhineva otsingu vilumust lihvida.
E67 maantee kulgeb Helsingist Varssavisse. Suur veekogu maanteest läänes klapib selle tee puhul mererannaga Pärnu-Riia vahel. Maantee selle lõigu Google kaardirakenduse abil läbi käies saab täpsema koha tuvastada sarnaste maastikuelementide järgi.
Ülesanne on lihtsapoolne, selle lahendasid õigesti kõik vastajad.
Interneti pildiotsingumootorid ei anna fotole vastet. See pole üllatus: suur osa internetis olevast infost, mis talletatud erinevatesse registritesse või andmebaasidesse, on küll inimeste jaoks avalikud ja piiranguteta kasutatav, kuid otsingumootoritele keelatud.
Lahenduse leiab erinevaid internetiotsingu meetodeid kombineerides.
Koha tuvastamiseks tuleb pilti lähemalt uurida. Aknal ripub sinimustvalge, kiviplokkidest barrikaadid viitavad Toompea kaitsmisele 90. aastate alguses. Hüpoteesi, et tegemist on Tallinnaga, kinnitab otsing Google Street View rakenduse abil. Sarnaste arhitektuursete elementidega hoone leiab Nunne tänava, Pika tänava ja Pika jala alguskohast. Lisakinnituse pakuvad detailid arhiivifotodelt ajapaik.ee lehel.
Kronolokatsioonis ehk aja tuvastamisel aitab samuti internetiotsing. Näiteks kirjutavad Toompea kaitsjad, et barrikaadid püstitati 1991. aasta jaanuaris ja eemaldati sama aasta septembris. Eeldusel, et pilt on tehtud 1991. aasta suvel, võiks pakkuda kuuks juuni, kui toimusid Vanalinna päevad (vihjeks võiks kõlvata lipu taustal paistev aknakaunistus). Otsese tõestusena see hinnang küll arvesse ei lähe.
Täpse vaste annab otsing Rahvusarhiivi pildipangast Fotis, mis kinnitab Vanalinna päevade hüpoteesi. Otsingu teeb keeruliseks pildikirjeldus “Noored moosekandid esinemas Tallinna Vanalinnapäevadel, taustal graniitrahnud tänavate blokeerimiseks”. See ei ei sisalda loogilisi otsisõnu nagu “tänavamuusik,” “vanalinna päevad,” “nunne” või “barrikaad,” seega pole pilti lihtne leida.
See ülesanne oli kõige raskem. Kui koht pandi reeglina pihta, siis täpse kuu pakkus välja vaid kaks vastajat. Paljude vastuste puuduseks võib pidada, et ülesannet püüti lahendada isiklikele mälupiltidele tuginedes, mitte otsingutulemusi linkidena tõestuseks tuues.
Ülesannet saab lahendada kahte moodi.
Suurem osa vastajaid,  kes oma lahenduskäiku kirjeldasid, kasutasid pildiotsingu meetodit.
Vastuse saab kätte ka foto metaandmetest. Sisestades pildilingi veebilehele Metadata2go on näha pildi tegemise aeg, koht ja soovi korral  ka kõrgus merepinnast.
– Gps Date Time 2020:12:23 11:58:12Z
– Gps Latitude 59 deg 27′ 9.76″ N
– Gps Longitude 24 deg 48′ 32.51” E
Teisendades koordinaadid Google kaardirakendusele sobivaks 59°27’9.76″N 24°48’32.51”E kuvatakse asukohana Maarjamäe loss.
Ülesanne oli ilmselt lihsate killast, kõik vastuse saatjad leidsid õige koha.
Kui sulle meeldivad sellised ülesanded, proovi lahendada ka Propastopi eelmiseid lugejamänge:
jõulud 2017: tõesta, et tegu on libauudisega
jaanipäev 2018: tuvasta asukoht fotol
jõulud 2018: tuvasta foto tegemise aeg ja koht
jaanipäev 2019: geolokatsiooni treening
jõulud 2019: geolokatsioon laias maailmas
jaanipäev 2020: kronolokatsioon
september 2020: geolokatsioon Google abiga